CELEX: 52021PC0667
Language: da
Date: 2021-10-26
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i forbindelse med konventionen om beskyttelse af Middelhavets havmiljø og kystområder ("Barcelonakonventionen"), for så vidt angår vedtagelsen af en afgørelse om ændring af bilag I, II og IV til protokollen om beskyttelse af Middelhavet mod forurening fra landbaserede kilder og aktiviteter ("LBS-protokollen")

EUROPA-KOMMISSIONEN
            Bruxelles, den 26.10.2021
            COM(2021) 667 final
            2021/0347(NLE)
            
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i forbindelse med konventionen om beskyttelse af Middelhavets havmiljø og kystområder ("Barcelonakonventionen"), for så vidt angår vedtagelsen af en afgørelse om ændring af bilag I, II og IV til protokollen om beskyttelse af Middelhavet mod forurening fra landbaserede kilder og aktiviteter ("LBS-protokollen")
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne på det 22. møde mellem de kontraherende parter i konventionen om beskyttelse af Middelhavet mod forurening ("Barcelonakonventionen") og protokollerne hertil, i forbindelse med den planlagte vedtagelse af en afgørelse om ændring af bilag I, II og IV til protokollen om beskyttelse af Middelhavet mod forurening fra landbaserede kilder og aktiviteter ("LBS-protokollen").
            
            
               2.Baggrund for forslaget
            
            
               2.1.Protokollen om beskyttelse af Middelhavet mod forurening fra landbaserede kilder og aktiviteter
            
            
               Barcelonakonventionen og de syv protokoller hertil, som er vedtaget som led i handlingsplanen for Middelhavet, udgør den vigtigste regionale retligt bindende multilaterale miljøaftale for Middelhavet.
            
            
               LBS-protokollen er en af de syv protokoller til Barcelonakonventionen. Den har til formål, at der træffes alle hensigtsmæssige foranstaltninger til at forebygge, nedbringe og i videst muligt omfang eliminere forurening af Middelhavet fra landbaserede kilder og aktiviteter ved at reducere og udfase stoffer, der er giftige og persistente, og som er opført i protokollen. LBS-protokollen trådte i kraft i 1983.
            
            
               Den Europæiske Union er part i LBS-protokollen (ændret)
                  1
               . 
            
            
               2.2.Mødet mellem de kontraherende parter i Barcelonakonventionen og protokollerne hertil  
            
            
               Mødet mellem de kontraherende parter i Barcelonakonventionen og protokollerne hertil samler ministre og højtstående embedsmænd, der repræsenterer alle kontraherende parter i Barcelonakonventionen og protokollerne hertil.
            
            
               I henhold til LBS-protokollens artikel 16 gælder bestemmelserne i Barcelonakonventionen vedrørende protokoller for denne protokol.
            
            
               I Barcelonakonventionens artikel 25 er det fastsat, at Den Europæiske Union ("EU") udøver sin stemmeret med et antal stemmer svarende til antallet af de af dens medlemsstater, der er kontraherende parter i konventionen og i en eller flere protokoller hertil. EU udøver ikke sin stemmeret, når medlemsstaterne udøver deres stemmeret, og omvendt. 
            
            
               I henhold til Barcelonakonventionens artikel 22, stk. 3, vedtages ændringer af enhver protokol med et flertal på tre fjerdedele af de kontraherende parter i protokollen.
            
            
               2.3.Den retsakt, der skal vedtages på det 22. møde mellem de kontraherende parter i Barcelonakonventionen og protokollerne hertil
            
            
               De kontraherende parter i Barcelonakonventionen og protokollerne hertil skal på deres 22. møde den 7.-10. december 2021 vedtage en afgørelse om ændring af bilag I, II og IV til LBS-protokollen om beskyttelse af Middelhavet mod forurening fra landbaserede kilder og aktiviteter ("den påtænkte retsakt").
            
            
               Formålet med den påtænkte retsakt er at tage hensyn til den reguleringsmæssige, den videnskabelige og den tekniske udvikling vedrørende landbaserede kilder og aktiviteter, der er sket på både globalt og regionalt plan, herunder den relevante udvikling inden for rammerne af handlingsplanen for Middelhavet og Barcelonakonventionen, med særligt fokus på udviklingen med hensyn til gennemførelsen af den økosystembaserede tilgang til at opnå en god miljøtilstand i Middelhavet.
            
            
               Ændringerne af bilagene til LBS-protokollen får bindende virkning for Unionen, jf. Barcelonakonventionens artikel 29.
            
            
               3.Den holdning, der skal indtages på Unionens vegne
            
            
               Behovet for beskyttelse af marin biodiversitet og marine økosystemer i Middelhavet, herunder i havområder uden for national jurisdiktion, er flere gange blevet anerkendt.
            
         
         
            
               Formålet med ændringerne af bilag I, II og IV til LBS-protokollen er at tage hensyn til den reguleringsmæssige, den videnskabelige og den tekniske udvikling vedrørende landbaserede kilder og aktiviteter, der er sket på både globalt og regionalt plan. De foreslåede ændringer vedrører navnlig ajourføring af, hvilke sektorer der er omfattet af udarbejdelsen af handlingsplaner og foranstaltninger inden for rammerne af protokollens bilag I, ajourføring af kategorierne af stoffer i protokollens bilag I og styrkelse af en række nye elementer, som f.eks. støj og kunstigt lys, som alle skal tages i betragtning i godkendelsesproceduren efter protokollens bilag II. Ændringerne af bilag IV vedrører anvendelsen af bæredygtige forbrugs- og produktionsværktøjer, navnlig cirkulære tilgange i produktionsprocesser.
            
            
               Med henblik på det 22. møde mellem de kontraherende parter i Barcelonakonventionen og protokollerne hertil er det nødvendigt, at EU indtager en holdning til den påtænkte retsakt, da den indebærer en ændring af bilagene til LBS-protokollen, som bliver bindende for Unionen, jf. Barcelonakonventionens artikel 29. Eftersom ændringerne af bilagene ajourfører forskrifterne vedrørende beskyttelse af Middelhavet, ændrer Unionens internationale forpligtelser og ambitioner og forbedrer beskyttelsen af miljøet, foreslås det, at Unionen støtter vedtagelsen af den påtænkte retsakt.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ.
            
            
               4.1.2.Princippernes anvendelse på det foreliggende tilfælde
            
            
               Partsmødet, hvor de kontraherende parter i Barcelonakonventionen og protokollerne hertil samles, er et organ, der er nedsat ved en aftale, nærmere bestemt Barcelonakonventionen.
            
            
               Den påtænkte retsakt vil ændre bilagene til en af protokollerne til Barcelonakonventionen, nærmere bestemt LBS-protokollen. Den udgør derfor en retsakt, der har retsvirkninger. 
            
            
               Den påtænkte retsakt supplerer eller ændrer ikke den institutionelle ramme for Barcelonakonventionen og protokollerne hertil.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører miljøbeskyttelse.
            
            
               Det materielle retsgrundlag for den foreslåede afgørelse er derfor artikel 192, stk. 1, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF.
            
         
         
            
               2021/0347 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i forbindelse med konventionen om beskyttelse af Middelhavets havmiljø og kystområder ("Barcelonakonventionen"), for så vidt angår vedtagelsen af en afgørelse om ændring af bilag I, II og IV til protokollen om beskyttelse af Middelhavet mod forurening fra landbaserede kilder og aktiviteter ("LBS-protokollen")
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Protokollen om beskyttelse af Middelhavet mod forurening fra landbaserede kilder og aktiviteter ("LBS-protokollen") til konventionen om beskyttelse af Middelhavet mod forurening ("Barcelonakonventionen") blev indgået af Unionen ved Rådets afgørelse 1999/801/EF
                  2
                og trådte i kraft den 11. maj 2008. 
            
            
               (2)I henhold til Barcelonakonventionens artikel 18 kan der på mødet mellem de kontraherende parter i Barcelonakonventionen og protokollerne hertil vedtages ændringer til protokollerne til konventionen.
            
            
               (3)De kontraherende parter i Barcelonakonventionen og protokollerne hertil skal på deres 22. møde den 7.-10. december 2021 vedtage en afgørelse om ændring af bilag I, II og IV til protokollen om beskyttelse af Middelhavet mod forurening fra landbaserede kilder og aktiviteter ("LBS-protokollen") for at tage hensyn til den reguleringsmæssige, den videnskabelige og den tekniske udvikling vedrørende landbaserede kilder og aktiviteter, der er sket på både globalt og regionalt plan.
            
            
               (4)Den holdning, der skal indtages på Unionens vegne på mødet mellem de kontraherende parter i Barcelonakonventionen og protokollerne hertil, bør fastlægges, da afgørelsen indebærer ændringer af bilag I, II og IV til LBS-protokollen, der får bindende virkning for Unionen.
            
            
               (5)Eftersom de påtænkte ændringer af bilag I, II og IV ajourfører forskrifterne vedrørende beskyttelse af Middelhavet, har indvirkning på Unionens internationale forpligtelser og ambitioner og forbedrer beskyttelsen af miljøet, foreslås det, at Unionen støtter vedtagelsen af afgørelsen —
            
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på det 22. møde mellem de kontraherende parter i Barcelonakonventionen og protokollerne hertil, skal være at støtte vedtagelsen af afgørelsen om ændring af bilag I, II og IV til protokollen om beskyttelse af Middelhavet mod forurening fra landbaserede kilder og aktiviteter ("LBS-protokollen").
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
         
         
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EFT L 322 af 14.12.1999, s. 18.
               
               
                  
                     (2)
                  
                        EFT L 322 af 14.12.1999, s. 18.